
I. 
Charakteristika

1.  Vo výstavných priestoroch a v historických objektoch sa nachádzajú spravidla exponáty veľkej umeleckej a historickej hodnoty. Tieto môžu byť vystavované voľne alebo sú uložené v sklenených vitrínach a v depozitároch.

2. 
Staršie objekty majú zložitú, v mnohých prípadoch drevenú architektúru                s cennou architektonickou výzdobou (napríklad fresky, nástenné maľby, drevené stropy, podlahy, schodiská a obloženia). Okná sú umiestnené spravidla vo výške a sú chránené kovanými mrežami alebo drevenými okenicami. Medzi historické objekty sa zaraďujú aj kostoly.

II. 

Úlohy a postup činnosti

1.   Veliteľ zásahu na mieste udalosti rozhodne 

      a) o vykonaní prieskumu, predbežnom nasadení síl a prostriedkov                     a o zabezpečení miesta požiariska (napríklad o vypnutí prívodov elektrickej energie a plynu),
b) o postupe a o spôsobe evakuácie ohrozených osôb a cenného materiálu,  určuje skupinu, ktorá bude evakuáciu vykonávať, evakuačné cesty a prostriedky na jej vykonanie s osobitným zreteľom na evakuáciu predmetov veľkej umeleckej hodnoty  a historickej hodnoty a o ich uložení na bezpečné miesto (chránené proti odcudzeniu),
c) o privolaní posilových hasičských jednotiek, a to najmä na vykonávanie evakuácie cenného majetku a ďalších služieb, ak z vyhodnotenia prieskumu takáto potreba vyplynie,
d) o stupni ochrany zasahujúcich príslušníkov,

e) o druhu hasiacej látky, počte a druhoch prúdov a smeroch ich nasadenia, typoch prúdnic, aby škody spôsobené hasiacimi látkami boli čo najmenšie, ako aj o spôsobe zamedzenia šírenia požiaru do vyšších poschodí,

f) o postupe pri zdolávaní požiaru v objektoch s veľkou historickou hodnotou alebo umeleckou hodnotou; ak je potrebné, otvárať a rozoberať konštrukcie, pričom zasahujúci príslušníci musia postupovať tak, aby sa výzdoba                a vystavené predmety čo najmenej poškodili,
g) o preverení možnosti použitia stabilných hasiacich zariadení,

h) o zabezpečení spojenia na požiarisku a s operačným strediskom a o spôsobe poskytovania informácií o situácii na mieste zásahu.

2.  Činnosť zasahujúcich príslušníkov na mieste udalosti:

     a) obsluhujú hasičskú techniku a zabezpečujú dodávku hasiacich látok na požiarisko,
b) vykonávajú evakuáciu ohrozených osôb a umelecky a historicky cenného majetku určeným postupom; pri evakuácii uvedených predmetov postupujú zvlášť opatrne, aby sa zabránilo ich poškodeniu,
c) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci,
d) vykonávajú lokalizáciu a likvidáciu požiaru, pričom používajú len nevyhnutné množstvo hasiacich látok tak, aby sa výzdoba a vystavené predmety čo najmenej poškodili,
e) ak to situácia vyžaduje, rozoberajú stavebné konštrukcie tak, aby sa výzdoba       a vystavené predmety čo najmenej poškodili,
f) pri záchrane osôb lezeckou technikou sa riadia pokynmi vedúceho lezeckej skupiny.

III.
Očakávané zvláštnosti
1.  Požiare vo výstavných priestoroch a v historických objektoch sú charakteristické veľkou rýchlosťou šírenia a silným zadymením, vznikom vysokých teplôt, ktoré môžu zapríčiniť stratu nosnosti konštrukcií a zrútenie stropov a schodísk.             V prípade vzniku požiaru treba najskôr zabrániť panike medzi návštevníkmi, ktorí nepoznajú dispozičné členenie objektu a únikové cesty. Pri konaní výstav            v dočasných výstavných priestoroch môže dôjsť v prípade vzniku požiaru             k panike aj medzi personálom, ktorý nepozná dokonale daný objekt.

2. 
Pri požiari vo výstavných priestoroch a v historických objektoch môže dôjsť k týmto komplikáciám: 

      a)  k panike návštevníkov a personálu s možnosťou zatarasenia únikových ciest,
      b) k sťaženému zásahu z dôvodu nedostatočného počtu vchodov (často len jeden vchod)  a ochrany okien mrežami, ako aj v prípade požiaru vo výškach, kde zásahové cesty vedú cez úzke drevené schodiská,
c) k silnému zadymeniu a k vysokej teplote,
d) k zrúteniu stropov, balkónov a schodísk,
e) k evakuácii veľkého množstva materiálu s veľkou hmotnosťou.

1
2

